
VLÁDNY NÁVRH

ZÁKON

z ... 2026

o práci vykonávanej prostredníctvom digitálnej pracovnej platformy a o zmene a doplnení niektorých zákonov


Národná rada Slovenskej republiky sa uzniesla na tomto zákone:

Čl. I

PRVÁ ČASŤ
ZÁKLADNÉ USTANOVENIA

§ 1
Predmet úpravy

(1) Tento zákon upravuje právne vzťahy pri výkone platformovej práce.

(2) Tento zákon sa vzťahuje na platformovú prácu vykonávanú na území Slovenskej republiky prostredníctvom digitálnej pracovnej platformy bez ohľadu na to, kde má digitálna pracovná platforma sídlo, miesto podnikania alebo kde je registrovaná a bez ohľadu na rozhodné právo uplatniteľné na zmluvné vzťahy medzi osobou vykonávajúcou platformovú prácu a digitálnou pracovnou platformou alebo sprostredkovateľom.

(3) Na pracovnoprávne vzťahy platformových zamestnancov sa vzťahuje Zákonník práce, ak tento zákon neustanovuje inak.

(4) Týmto zákonom nie sú dotknuté práva a povinnosti fyzických osôb a právnických osôb a pôsobnosť orgánov štátnej správy ustanovené osobitnými predpismi[footnoteRef:1]) pre oblasť ochrany práv fyzických osôb pred neoprávneným spracúvaním ich osobných údajov. [1: ) Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4. 5. 2016).
Zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.] 


§ 2
Vymedzenie pojmov

(1) Na účely tohto zákona
a) digitálna pracovná platforma je fyzická osoba, ktorá je podnikateľom, alebo právnická osoba, ktoré poskytujú službu
1. aspoň čiastočne na diaľku prostredníctvom elektronických prostriedkov, najmä webového sídla alebo mobilnej aplikácie,
2. na žiadosť príjemcu služby,
3. zahŕňajúcu ako nevyhnutný a podstatný prvok organizáciu práce vykonávanú fyzickými osobami za odplatu bez ohľadu na to, či je táto práca vykonávaná online alebo na určitom mieste,
4. zahŕňajúcu používanie automatizovaného monitorovacieho systému alebo automatizovaného rozhodovacieho systému,
b) platformová práca je práca, ktorá je organizovaná prostredníctvom digitálnej pracovnej platformy a vykonávaná fyzickou osobou na základe zmluvného vzťahu medzi digitálnou pracovnou platformou alebo sprostredkovateľom a fyzickou osobou bez ohľadu na to, či existuje zmluvný vzťah medzi touto fyzickou osobou alebo sprostredkovateľom a príjemcom služby,
c) osoba vykonávajúca platformovú prácu je fyzická osoba, ktorá vykonáva platformovú prácu bez ohľadu na povahu zmluvného vzťahu alebo formálne označenie zmluvného vzťahu zmluvnými stranami,
d) platformový zamestnanec je osoba vykonávajúca platformovú prácu v pracovnoprávnom vzťahu vrátane pracovnoprávneho vzťahu, o ktorého existencii rozhodol súd na základe uplatnenia právnej domnienky podľa § 17 ods. 5,
e) sprostredkovateľ je fyzická osoba, ktorá je podnikateľom, alebo právnická osoba, ktoré na účely sprístupnenia platformovej práce pre digitálnu pracovnú platformu alebo prostredníctvom digitálnej pracovnej platformy
1. majú založený zmluvný vzťah s  digitálnou pracovnou platformou a zmluvný vzťah s osobou vykonávajúcou platformovú prácu alebo
2. sú v subdodávateľskom reťazci medzi digitálnou pracovnou platformou a osobou vykonávajúcou platformovú prácu,
f) zástupcovia platformových zamestnancov sú zástupcovia zamestnancov podľa § 11a Zákonníka práce,
g) zástupcovia osôb vykonávajúcich platformovú prácu sú zástupcovia platformových zamestnancov, a ak ide o osoby vykonávajúce platformovú prácu v inom ako pracovnoprávnom vzťahu, odborová organizácia,
h) automatizovaný monitorovací systém je systém, ktorý prostredníctvom elektronických prostriedkov vykonáva alebo podporuje monitorovanie, dohľad alebo hodnotenie pracovného výkonu osôb vykonávajúcich platformovú prácu alebo činností vykonávaných v rámci pracovného prostredia vrátane získavania osobných údajov,
i) automatizovaný rozhodovací systém je systém, ktorý prostredníctvom elektronických prostriedkov prijíma alebo podporuje rozhodnutia významne ovplyvňujúce osoby vykonávajúce platformovú prácu vrátane pracovných podmienok platformových zamestnancov, najmä rozhodnutia ovplyvňujúce ich náborový proces alebo výberové konanie, prístup k pracovným úlohám a ich organizácii, príjmy vrátane stanovenia ceny za pridelenie konkrétnej práce, bezpečnosť a ochranu zdravia pri výkone platformovej práce, pracovný čas, prístup k odbornej príprave, povýšenie alebo opatrenie s rovnocenným účinkom a ich zmluvné postavenie vrátane obmedzenia, pozastavenia alebo zrušenia platformového účtu,
j) obmedzenie platformového účtu je akékoľvek obmedzenie osoby vykonávajúcej platformovú prácu vykonávať platformovú prácu pre digitálnu pracovnú platformu prostredníctvom platformového účtu vrátane obmedzenia prístupu k platformovému účtu alebo k pracovným úlohám.

(2) Digitálnou pracovnou platformou nie je poskytovateľ služby, ktorej hlavným účelom je využívanie alebo zdieľanie aktív alebo prostredníctvom ktorej môže fyzická osoba, ktorá nie je profesionálnym predajcom, vykonávať ďalší predaj tovaru.

§ 3
Povaha zmluvného vzťahu pri výkone platformovej práce

(1) Zmluvný vzťah medzi digitálnou pracovnou platformou alebo sprostredkovateľom a osobou vykonávajúcou platformovú prácu je pracovnoprávnym vzťahom, ak sú naplnené znaky závislej práce podľa Zákonníka práce alebo ak súd rozhodol o existencii pracovnoprávneho vzťahu na základe uplatnenia právnej domnienky podľa § 17 ods. 5.

(2) Pri zisťovaní skutočnej povahy zmluvného vzťahu medzi digitálnou pracovnou platformou alebo sprostredkovateľom a osobou vykonávajúcou platformovú prácu a naplnení znakov závislej práce sa vychádza najmä zo skutkových okolností týkajúcich sa skutočného výkonu platformovej práce vrátane používania automatizovaných monitorovacích systémov a automatizovaných rozhodovacích systémov pri organizácii platformovej práce bez ohľadu na formálne označenie zmluvného vzťahu medzi digitálnou pracovnou platformou alebo sprostredkovateľom a osobou vykonávajúcou platformovú prácu.

(3) Na účely určenia, či sa platformová práca vykonáva vo vzťahu nadriadenosti digitálnej pracovnej platformy alebo sprostredkovateľa a podriadenosti osoby vykonávajúcej platformovú prácu a určenia či sa práca vykonáva podľa pokynov digitálnej pracovnej platformy alebo sprostredkovateľa sa posúdenie
a) existencie monitorovania, riadenia a kontroly neobmedzuje len na priame monitorovanie, riadenie a kontrolu, ale zahŕňa aj posúdenie, či sa monitorovanie, riadenie a kontrola vykonáva nepriamymi opatreniami, ako je uplatňovanie represívnych opatrení, obmedzenie platformového účtu alebo iné formy nepriaznivého zaobchádzania alebo nátlaku a
b) neobmedzuje len na skutočnosť, kto je vlastníkom alebo správcom automatizovaného monitorovacieho systému alebo automatizovaného rozhodovacieho systému, ale musí zahrnúť aj posúdenie, v prospech koho sa prostredníctvom tohto systému vykonáva riadenie platformovej práce.

(4) Ak digitálna pracovná platforma alebo sprostredkovateľ vykonáva činnosť, ktorá je dočasným prideľovaním zamestnancov k užívateľskému zamestnávateľovi, digitálna pracovná platforma alebo sprostredkovateľ môže túto činnosť vykonávať len za splnenia podmienok podľa osobitných predpisov.[footnoteRef:2]) [2: ) § 58 Zákonníka práce.
§ 29 až 31 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov.] 


§ 4
Osobitné ustanovenie o výkone platformovej práce v rámci pracovnoprávneho vzťahu

Podmienka výnimočného uzatvárania dohôd o prácach vykonávaných mimo pracovného pomeru podľa Zákonníka práce sa nevzťahuje na výkon platformovej práce.



§ 5
Združovanie osôb vykonávajúcich platformovú prácu v inom ako pracovnoprávnom vzťahu v odborovej organizácii

(1) Osoby vykonávajúce platformovú prácu v inom ako pracovnoprávnom vzťahu majú právo zakladať odborové organizácie a vstupovať do odborových organizácií.


(2) Odborová organizácia je povinná písomne informovať digitálnu pracovnú platformu alebo sprostredkovateľa o začatí svojho pôsobenia u digitálnej pracovnej platformy alebo u sprostredkovateľa vo vzťahu k osobám vykonávajúcim platformovú prácu v inom ako pracovnoprávnom vzťahu a predložiť im zoznam členov odborového orgánu. Odborová organizácia, ktorá oznámila začatie svojho pôsobenia u zamestnávateľa, ktorý je digitálnou pracovnou platformou alebo sprostredkovateľom, a ktorá rozširuje svoje pôsobenie aj na osoby vykonávajúce platformovú prácu v inom ako pracovnoprávnom vzťahu, je povinná písomne informovať tohto zamestnávateľa o začatí svojho pôsobenia aj vo vzťahu k osobám vykonávajúcim platformovú prácu.

(3) Odborová organizácia, ktorá pôsobí u digitálnej pracovnej platformy alebo u sprostredkovateľa, má právo primeraným spôsobom osloviť osobu vykonávajúcu platformovú prácu v inom ako pracovnoprávnom vzťahu za účelom ponúknutia jej členstva v nej a právo primeraným spôsobom informovať osoby vykonávajúce platformovú prácu v inom ako pracovnoprávnom vzťahu o svojej činnosti. Na uplatnenie práva podľa prvej vety sa primerane vzťahuje § 230b Zákonníka práce.

(4) Osoby vykonávajúce platformovú prácu v inom ako pracovnoprávnom vzťahu sú oprávnené prostredníctvom odborovej organizácie uplatňovať svoje práva vyplývajúce z tohto zákona a z ich zmluvného vzťahu s digitálnou pracovnou platformou alebo so sprostredkovateľom.

DRUHÁ ČASŤ
ALGORITMICKÉ RIADENIE

§ 6
Obmedzenie spracúvania osobných údajov prostredníctvom automatizovaného monitorovacieho systému alebo automatizovaného rozhodovacieho systému

(1) Digitálna pracovná platforma nesmie prostredníctvom automatizovaného monitorovacieho systému alebo automatizovaného rozhodovacieho systému spracúvať tieto kategórie údajov osoby vykonávajúcej platformovú prácu:
a) osobné údaje o jej emocionálnom stave alebo psychickom stave,
b) osobné údaje týkajúce sa jej súkromných rozhovorov vrátane komunikácie s inými osobami vykonávajúcimi platformovú prácu a so zástupcami osôb vykonávajúcich platformovú prácu,
c) osobné údaje spracúvané s cieľom predvídať uplatňovanie základných práv vrátane práva na združovanie, práva na kolektívne vyjednávanie alebo kolektívnu akciu a práva na informácie alebo konzultácie podľa osobitných predpisov,[footnoteRef:3]) [3: ) Napríklad čl. 27 Charty základných práv Európskej únie (Ú. v. EÚ C 202, 7.6.2016), Zákonník práce, zákon
č. 83/1990 Zb. o združovaní občanov v znení neskorších predpisov, zákon č. 2/1991 Zb. o kolektívnom vyjednávaní v znení neskorších predpisov.] 

d) osobné údaje, z ktorých možno vyvodiť rasový pôvod, etnický pôvod, migračné postavenie, politické názory, náboženské presvedčenie, filozofické presvedčenie, zdravotné postihnutie, zdravotný stav vrátane chronického ochorenia alebo nákazy vírusom ľudskej imunodeficiencie, emocionálny stav, psychický stav, členstvo v odborovej organizácii, sexuálny život alebo sexuálnu orientáciu,
e) biometrické údaje podľa osobitného predpisu[footnoteRef:4]) s cieľom zistiť totožnosť osoby vykonávajúcej platformovú prácu tak, že sa tieto údaje porovnávajú s biometrickými údajmi fyzických osôb uloženými v databáze. [4: ) Čl. 4 bod 14 nariadenia (EÚ) 2016/679.] 


(2) Digitálna pracovná platforma nesmie prostredníctvom automatizovaného monitorovacieho systému alebo automatizovaného rozhodovacieho systému získavať osobné údaje osoby vykonávajúcej platformovú prácu v čase, keď osoba vykonávajúca platformová prácu nevykonáva alebo neponúka platformovú prácu.

 (3) Odseky 1 a 2 sa vzťahujú aj na automatizovaný systém, ktorý nie je automatizovaným monitorovacím systémom alebo automatizovaným rozhodovacím systémom a ktorý prijíma alebo podporuje rozhodnutia, ktoré akýmkoľvek spôsobom ovplyvňujú osoby vykonávajúce platformovú prácu.

(4) Odseky 1 až 3 sa vzťahujú aj na náborový proces alebo výberové konanie na výkon platformovej práce.

§ 7
Posúdenie vplyvu na ochranu osobných údajov

(1) Spracúvanie osobných údajov, ktoré digitálna pracovná platforma vykonáva prostredníctvom automatizovaného monitorovacieho systému alebo automatizovaného rozhodovacieho systému, sa na účely osobitného predpisu[footnoteRef:5]) považuje za spracúvanie, ktoré by mohlo byť rizikové z hľadiska práv a slobôd fyzických osôb. [5: ) Čl. 35 ods. 1 nariadenia (EÚ) 2016/679.] 


(2) Digitálna pracovná platforma konajúca ako prevádzkovateľ podľa osobitného predpisu[footnoteRef:6]) si pri vykonávaní posúdenia vplyvu na ochranu osobných údajov osôb vykonávajúcich platformovú prácu pred ich spracúvaním prostredníctvom automatizovaného monitorovacieho systému a automatizovaného  rozhodovacieho systému vrátane obmedzení spracúvania osobných údajov podľa § 6 vyžiada stanovisko od osôb vykonávajúcich platformovú prácu a od zástupcov osôb vykonávajúcich platformovú prácu na zamýšľané spracúvanie osobných údajov. [6: ) Čl. 4 bod 7 nariadenia (EÚ) 2016/679.] 


(3) Digitálna pracovná platforma poskytne posúdenie vplyvu na ochranu osobných údajov podľa odseku 2 zástupcom osôb vykonávajúcich platformovú prácu. Digitálna pracovná platforma je povinná prijať opatrenia, aby sa postupom podľa prvej vety nesprístupnila utajovaná skutočnosť, bankové tajomstvo, daňové tajomstvo, obchodné tajomstvo, dielo chránené autorským zákonom, informácia o prijatých technických opatreniach a organizačných opatreniach a dokumentácia, ktorých sprístupnením by sa mohla narušiť bezpečnosť a integrita informačného systému digitálnej pracovnej platformy, alebo neporušila zákonom uložená alebo uznaná povinnosť mlčanlivosti; na tento účel je digitálna pracovná platforma povinná prijať primerané záruky spočívajúce v účinných technických opatreniach a organizačných opatreniach.

§ 8
Transparentnosť algoritmického riadenia

(1)  Digitálna pracovná platforma poskytuje uchádzačovi o platformovú prácu, osobe vykonávajúcej platformovú prácu, zástupcom osôb vykonávajúcich platformovú prácu, Úradu na ochranu osobných údajov Slovenskej republiky (ďalej len „úrad“) a inšpektorátu práce informácie v rozsahu a za podmienok podľa odsekov 2 až 8.

(2) Informácia
a) o automatizovanom monitorovacom systéme musí obsahovať
1. údaj o tom, že tento systém sa používa alebo sa zavádza do používania,
2. kategórie údajov a činností, ktoré tento systém monitoruje, nad ktorými vykonáva dozor alebo ktoré hodnotí vrátane hodnotenia príjemcom služby,
3. ciele monitorovania a spôsoby, akým má tento systém vykonávať monitorovanie,
4. označenie príjemcov alebo kategórie príjemcov osobných údajov spracúvaných týmto systémom a údajov o akomkoľvek postúpení alebo prenose týchto osobných údajov, a to aj v rámci skupiny podnikov,[footnoteRef:7]) [7: ) Čl. 4 bod 19 nariadenia (EÚ) 2016/679.] 

b) o automatizovanom rozhodovacom systéme musí obsahovať
1. údaj o tom, že tento systém sa používa alebo sa zavádza do používania,
2. kategórie rozhodnutí, ktoré sú prijímané alebo podporované týmto systémom,
3. kategórie údajov a hlavných parametrov, ktoré tento systém zohľadňuje, a relatívneho významu týchto parametrov v automatizovanom rozhodovaní vrátane spôsobu, akým osobné údaje alebo správanie osoby vykonávajúcej platformovú prácu ovplyvňujú tieto rozhodnutia,
4. dôvody pre rozhodnutie o obmedzení, pozastavení alebo zrušení platformového účtu, rozhodnutie o odmietnutí poskytnutia odplaty za platformovú prácu a rozhodnutie o zmluvnom postavení osoby vykonávajúcej platformovú prácu a dôvody pre akékoľvek rozhodnutie s rovnocennými nepriaznivými účinkami,
c) musí obsahovať všetky kategórie rozhodnutí prijímaných alebo podporovaných automatizovaným systémom, ktorý nie je automatizovaným monitorovacím systémom alebo automatizovaným rozhodovacím systémom, ktoré akýmkoľvek spôsobom ovplyvňujú osoby vykonávajúce platformovú prácu.

(3) Digitálna pracovná platforma poskytuje informácie podľa odseku 2 písomne v listinnej podobe alebo v elektronickej podobe; digitálna pracovná platforma môže tieto informácie poskytnúť osobe vykonávajúcej platformovú prácu v elektronickej podobe, ak osoba vykonávajúca platformovú prácu má k elektronickej podobe informácie prístup, môže si ju uložiť a vytlačiť a digitálna pracovná platforma uchová doklad o jej odoslaní alebo o jej prijatí. Informácie podľa prvej vety musia byť poskytnuté v transparentnej, zrozumiteľnej a ľahko dostupnej forme a musia byť formulované jasne a jednoducho.

(4) Digitálna pracovná platforma poskytne uchádzačovi o platformovú prácu stručné informácie podľa odseku 2 o automatizovanom monitorovacom systéme alebo automatizovanom rozhodovacom systéme používanom v náborovom procese alebo výberovom konaní pred ich začatím.

(5) Digitálna pracovná platforma poskytne osobe vykonávajúcej platformovú prácu stručné informácie podľa odseku 2 o  všetkých príslušných systémoch a ich charakteristikách, ktoré ju priamo ovplyvňujú a v príslušných prípadoch aj jej pracovné podmienky,
a) najneskôr v deň začatia výkonu platformovej práce,
b) pred zavedením zmien, ktoré ovplyvňujú jej pracovné podmienky, organizáciu platformovej práce alebo monitorovanie pracovného výkonu,
c) kedykoľvek na jej žiadosť.

(6) Digitálna pracovná platforma poskytne osobe vykonávajúcej platformovú prácu na jej žiadosť aj komplexné a podrobné informácie podľa odseku 2 o všetkých príslušných systémoch a ich charakteristikách.

(7) Digitálna pracovná platforma poskytne zástupcom osôb vykonávajúcich platformovú prácu komplexné a podrobné informácie podľa odseku 2 o všetkých príslušných systémoch a ich charakteristikách
a) pred použitím týchto systémov,
b) pred zavedením zmien, ktoré ovplyvňujú pracovné podmienky osôb vykonávajúcich platformovú prácu, organizáciu platformovej práce alebo monitorovanie pracovného výkonu,
c) kedykoľvek na ich žiadosť.

(8) Digitálna pracovná platforma poskytne úradu a inšpektorátu práce na ich žiadosť komplexné a podrobné informácie podľa odseku 2 o všetkých príslušných systémoch a ich charakteristikách, a ak ide o informáciu podľa odseku 2 písm. b) tretieho bodu, aj kategóriu údajov a hlavné parametre, ktoré automatizovaný rozhodovací systém zohľadnil v konkrétnom prípade.

(9) Osoba vykonávajúca platformovú prácu má právo na prenosnosť osobných údajov[footnoteRef:8]) spracúvaných prostredníctvom automatizovaného monitorovacieho systému alebo automatizovaného rozhodovacieho systému v súvislosti s jej výkonom platformovej práce vrátane hodnotení a recenzií. [8: ) Čl. 20 nariadenia (EÚ) 2016/679.] 


(10) Digitálna pracovná platforma je povinná poskytnúť osobe vykonávajúcej platformovú prácu bezplatne nástroje na účinné uplatnenie jej práva podľa odseku 9.

(11) Digitálna pracovná platforma je povinná na žiadosť osoby vykonávajúcej platformovú prácu postúpiť osobné údaje podľa odseku 9 priamo tretej osobe.

§ 9
Dohľad fyzickej osoby nad automatizovaným monitorovacím systémom a automatizovaným rozhodovacím systémom

(1) Digitálna pracovná platforma je povinná dohliadať a pravidelne, najmenej raz za dva roky, hodnotiť vplyv jednotlivých rozhodnutí prijatých alebo podporovaných automatizovaným monitorovacím systémom a automatizovaným rozhodovacím systémom na osoby vykonávajúce platformovú prácu a v odôvodnených prípadoch aj na ich pracovné podmienky a rovnaké zaobchádzanie pri výkone platformovej práce. Digitálna pracovná platforma je povinná do hodnotenia podľa prvej vety zapojiť aj zástupcov osôb vykonávajúcich platformovú prácu.

(2) Digitálna pracovná platforma je povinná zabezpečiť dostatočný počet fyzických osôb na výkon účinného dohľadu a hodnotenia podľa odseku 1. Fyzické osoby podľa prvej vety musia mať na výkon účinného dohľadu a hodnotenia podľa odseku 1 potrebnú spôsobilosť, odbornú prípravu a oprávnenie vrátane oprávnenia zrušiť rozhodnutie prijaté alebo podporené automatizovaným monitorovacím systémom alebo automatizovaným rozhodovacím systémom. Fyzická osoba podľa prvej vety nesmie byť v súvislosti s výkonom dohľadu a hodnotenia podľa odseku 1 prenasledovaná ani inak postihovaná vrátane skončenia pracovnoprávneho vzťahu, postihu za porušenie pracovnej disciplíny alebo neuspokojivého plnenia pracovných úloh alebo iného opatrenia s rovnocennými účinkami.

(3) Ak sa pri dohľade alebo hodnotení podľa odseku 1 zistí, že používanie automatizovaného monitorovacieho systému alebo automatizovaného rozhodovacieho systému predstavuje vysoké riziko diskriminácie pri platformovej práci alebo že rozhodnutím prijatým alebo podporeným automatizovaným monitorovacím systémom alebo automatizovaným rozhodovacím systémom boli porušené práva osoby vykonávajúcej platformovú prácu, digitálna pracovná platforma bezodkladne prijme opatrenia na odstránenie zistených nedostatkov s cieľom zabrániť ďalším takýmto rozhodnutiam, a ak je to potrebné, upraví automatizovaný monitorovací systém alebo automatizovaný rozhodovací systém alebo ukončí jeho používanie.

(4) Digitálna pracovná platforma bez zbytočného odkladu sprístupní výsledky hodnotenia podľa odseku 1 
a) zástupcom osôb vykonávajúcich platformovú prácu,
b) osobám vykonávajúcim platformovú prácu, úradu a inšpektorátu práce na ich žiadosť.

(5) Rozhodnutie digitálnej pracovnej platformy o obmedzení, pozastavení alebo zrušení platformovému účtu osoby vykonávajúcej platformovú prácu, rozhodnutie digitálnej pracovnej platformy o obmedzení alebo pozastavení možnosti výkonu platformovej práce, rozhodnutie digitálnej pracovnej platformy o zmene alebo zrušení zmluvného vzťahu s osobou vykonávajúcou platformovú prácu a rozhodnutie digitálnej pracovnej platformy o inom opatrení s rovnocennými nepriaznivými účinkami pre osobu vykonávajúcu platformovú prácu môže posúdiť a prijať len fyzická osoba.

§ 10
Preskúmanie rozhodnutia prijatého alebo podporeného  automatizovaným rozhodovacím systémom fyzickou osobou

(1) Osoba vykonávajúca platformovú prácu má právo žiadať od digitálnej pracovnej platformy vysvetlenie každého rozhodnutia prijatého alebo podporeného automatizovaným rozhodovacím systémom. Digitálna pracovná platforma je povinná poskytnúť vysvetlenie podľa prvej vety bez zbytočného odkladu ústne alebo písomne, v transparentnej, zrozumiteľnej a ľahko dostupnej forme, pričom tieto informácie musia byť formulované jasne a jednoducho.

(2) Digitálna pracovná platforma je povinná určiť kontaktnú fyzickú osobu, na ktorú sa môže osoba vykonávajúca platformovú prácu obrátiť za účelom prerokovania a objasnenia skutočností, okolností a dôvodov, ktoré viedli k prijatiu rozhodnutia podľa odseku 1; na tento účel digitálna pracovná platforma sprístupní osobám vykonávajúcim platformovú prácu najmenej e-mailovú adresu kontaktnej fyzickej osoby. Kontaktná fyzická osoba musí mať na výkon činností podľa prvej vety potrebnú spôsobilosť, odbornú prípravu a oprávnenie.

(3) Digitálna pracovná platforma je povinná poskytnúť osobe vykonávajúcej platformovú prácu písomné odôvodnenie každého rozhodnutia prijatého alebo podporeného automatizovaným rozhodovacím systémom, ktoré má za následok
a) obmedzenie, pozastavenie alebo zrušenie jej platformového účtu,
b) odmietnutie poskytnutia odplaty za vykonanú platformovú prácu,
c) zmenu jej zmluvného postavenia,
d) rovnocenné účinky ako účinky rozhodnutí podľa písmen a) až c),
e) zásah do základných aspektov zmluvného vzťahu s digitálnou pracovnou platformou.

(4) Digitálna pracovná platforma je povinná poskytnúť osobe vykonávajúcej platformovú prácu odôvodnenie podľa odseku 3 bez zbytočného odkladu, najneskôr v deň, keď  rozhodnutie podľa odseku 3 vyvoláva účinky.

(5) Osoba vykonávajúca platformovú prácu, ktorá sa domnieva, že poskytnuté vysvetlenie alebo odôvodnenie podľa odsekov 1 a 3 nie je dostatočné alebo že jej práva boli rozhodnutím prijatým alebo podporeným automatizovaným rozhodovacím systémom porušené, má právo požiadať digitálnu pracovnú platformu priamo alebo prostredníctvom zástupcov osôb vykonávajúcich platformovú prácu o preskúmanie tohto rozhodnutia a poskytnutie odôvodnenej písomnej odpovede.

(6) Digitálna pracovná platforma je povinná bez zbytočného odkladu, najneskôr do dvoch týždňov odo dňa podania žiadosti podľa odseku 5, preskúmať toto rozhodnutie a poskytnúť dotknutej osobe vykonávajúcej platformovú prácu dostatočne presnú a primerane odôvodnenú písomnú odpoveď. 

(7) Ak rozhodnutie prijaté alebo podporené automatizovaným rozhodovacím systémom porušuje práva osoby vykonávajúcej platformovú prácu, digitálna pracovná platforma je povinná bezodkladne, najneskôr do dvoch týždňov od prijatia tohto rozhodnutia, vykonať nápravu. Ak vykonanie nápravy nie je možné, digitálna pracovná platforma ponúkne primeranú náhradu škody; tým nie je dotknutá povinnosť digitálnej pracovnej platformy prijať vhodné opatrenia na predchádzanie prijímaniu obdobných rozhodnutí vrátane úpravy alebo skončenia používania automatizovaného rozhodovacieho systému, ak je to potrebné.

(8) Osoba vykonávajúca platformovú prácu na základe zmluvného vzťahu so sprostredkovateľom uplatňuje práva podľa odsekov 1 až 7 priamo voči digitálnej pracovnej platforme alebo prostredníctvom sprostredkovateľa.

(9) Odseky 1 až 8 sa nevzťahujú na osoby vykonávajúce platformovú prácu, ktoré sú komerčnými používateľmi podľa osobitného predpisu.[footnoteRef:9]) [9: ) Čl. 2 bod 1 nariadenia Európskeho parlamentu a Rady (EÚ) 2019/1150 z 20. júna 2019 o podpore spravodlivosti a transparentnosti pre komerčných používateľov online sprostredkovateľských služieb (Ú. v. EÚ L 186, 11. 7. 2019).] 


§ 11
 Bezpečnosť a ochrana zdravia pri výkone platformovej práce

(1)  Digitálna pracovná platforma je povinná, ak ide o platformových zamestnancov,  vo vzťahu k automatizovanému monitorovaciemu systému a automatizovanému rozhodovaciemu systému
a) vyhodnocovať riziká týchto systémov pre bezpečnosť a ochranu zdravia pri výkone platformovej práce, najmä možné riziká pracovných úrazov a psychosociálne riziká a ergonomické riziká,
b) posudzovať, či ochranné opatrenia týchto systémov sú primerané rizikám identifikovaným vzhľadom na osobitý charakter pracovného prostredia,
c) zaviesť vhodné preventívne opatrenia a ochranné opatrenia na základe vyhodnotenia a posúdenia podľa písmen a) a b).

(2) Digitálna pracovná platforma je povinná používať automatizovaný monitorovací systém a automatizovaný rozhodovací systém spôsobom, ktorý nevytvára neprimeraný tlak na platformových zamestnancov alebo inak neohrozuje ich bezpečnosť, fyzické zdravie a duševné zdravie pri výkone platformovej práce.

(3) Odseky 1 a 2 sa uplatňujú aj vo vzťahu k automatizovanému systému, ktorý nie je automatizovaným monitorovacím systémom alebo automatizovaným rozhodovacím systémom, ak prostredníctvom tohto systému sú prijímané alebo podporované rozhodnutia, ktoré akýmkoľvek spôsobom ovplyvňujú platformových zamestnancov.

(4) S cieľom zaistiť predchádzanie násiliu a obťažovaniu osôb vykonávajúcich platformovú prácu digitálna pracovná platforma prijme preventívne opatrenia vrátane účinných spôsobov nahlasovania týchto skutočností digitálnej pracovnej platforme; ak digitálna pracovná platforma na vyhodnocovanie nahlasovania používa automatizovaný systém, postupuje podľa § 9. Na účely prvej vety je digitálna pracovná platforma povinná umožniť osobám vykonávajúcim platformovú prácu nahlasovanie násilia a obťažovania pri výkone platformovej práce kontaktnej fyzickej osobe a  sprístupniť osobám vykonávajúcim platformovú prácu najmenej e-mailovú adresu a telefónne číslo kontaktnej fyzickej osoby. 

(5) Digitálna pracovná platforma je povinná poskytnúť osobe vykonávajúcej platformovú prácu pred začiatkom výkonu platformovej práce základné informácie a pokyny na zaistenie bezpečnosti a ochrany zdravia pri výkone platformovej práce vzťahujúce sa ku konkrétnemu druhu vykonávanej práce.

(6) Odsekmi 1 až 5 nie je dotknuté plnenie povinností zamestnávateľa pri zaisťovaní bezpečnosti a ochrany zdravia pri práci podľa osobitných predpisov.[footnoteRef:10]) [10: ) Napríklad Zákonník práce, zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov.] 


§ 12
Informovanie a prerokovanie 

(1) Digitálna pracovná platforma je povinná informovať zástupcov platformových zamestnancov a prerokovať s nimi  rozhodnutia, ktoré môžu viesť k zavedeniu automatizovaného monitorovacieho systému alebo automatizovaného rozhodovacieho systému, a rozhodnutia, ktorými sa podstatne mení spôsob ich používania. Povinnosť podľa prvej vety digitálna pracovná platforma vykonáva spôsobom ustanoveným v § 237 a 238 Zákonníka práce.

(2) Zástupcovia platformových zamestnancov sú oprávnení prizvať na účely odseku 1 odborníka podľa vlastného výberu, ak je to potrebné na posúdenie technických, právnych alebo iných aspektov predmetu informovania alebo prerokovania a vyjadrenie stanoviska. Ak digitálna pracovná platforma má viac ako 250 zamestnancov na území Slovenskej republiky, je povinná uhradiť primerané náklady na odborníka podľa prvej vety.

(3) Ak u digitálnej pracovnej platformy nepôsobia zástupcovia platformových zamestnancov, digitálna pracovná platforma plní povinnosti podľa odseku 1 týkajúce sa informovania priamo voči dotknutým platformovým zamestnancom. Digitálna pracovná platforma poskytuje informácie podľa odseku 1 písomne v listinnej podobe; digitálna pracovná platforma môže tieto informácie poskytnúť v elektronickej podobe, ak platformový zamestnanec má k elektronickej podobe informácie prístup, môže si ju uložiť a vytlačiť a digitálna pracovná platforma uchová doklad o jej odoslaní alebo o jej prijatí. Informácie podľa druhej vety musia byť poskytnuté v transparentnej, zrozumiteľnej a ľahko dostupnej forme a musia byť formulované jasne a jednoducho.

(4) Digitálna pracovná platforma plní povinnosti podľa odsekov 1 až 3 aj vtedy, ak automatizovaný monitorovací systém alebo automatizovaný rozhodovací systém spravuje externý poskytovateľ služieb, ktorý vykonáva spracúvanie údajov v mene digitálnej pracovnej platformy.

TRETIA ČASŤ
TRANSPARENTNOSŤ PLATFORMOVEJ PRÁCE

§ 13
Oznámenie pôsobenia digitálnej pracovnej platformy a sprostredkovateľa na území Slovenskej republiky

(1) Digitálna pracovná platforma je najneskôr v deň začatia pôsobenia na území Slovenskej republiky povinná oznámiť Národnému inšpektorátu práce tieto údaje:
a) obchodné meno a sídlo, ak ide o právnickú osobu, alebo obchodné meno, meno a priezvisko a miesto podnikania, ak ide o fyzickú osobu, ktorá je podnikateľom,
b) identifikačné číslo organizácie, ak jej bolo pridelené, a register, v ktorom je zapísaná,
c) názov každej služby, ktorá bude poskytovaná príjemcom služby prostredníctvom osôb vykonávajúcich platformovú prácu,
d) meno, priezvisko, e-mailovú adresu, adresu na doručovanie písomností a adresu miesta pobytu fyzickej osoby splnomocnenej na doručovanie písomností a poskytovanie informácií orgánom verejnej moci nachádzajúcej sa na území Slovenskej republiky (ďalej len „splnomocnená kontaktná osoba“), ak digitálna pracovná platforma nemá sídlo alebo miesto podnikania na území Slovenskej republiky. 

(2) Sprostredkovateľ je najneskôr v deň začatia pôsobenia na území Slovenskej republiky povinný oznámiť Národnému inšpektorátu práce tieto údaje:
a) obchodné meno a sídlo, ak ide o právnickú osobu, alebo obchodné meno, meno a priezvisko a miesto podnikania, ak ide o fyzickú osobu, ktorá je podnikateľom,
b) identifikačné číslo organizácie, ak mu bolo pridelené, a register, v ktorom je zapísaný,
c) názov každej služby, ktorá bude poskytovaná príjemcom služby prostredníctvom osôb vykonávajúcich platformovú prácu,
d) obchodné meno a sídlo, ak ide o právnickú osobu, alebo obchodné meno, meno a priezvisko a miesto podnikania, ak ide o fyzickú osobu, ktorá je podnikateľom, digitálnej pracovnej platformy alebo sprostredkovateľa  podľa § 2 ods. 1 písm. e) druhého bodu, s ktorými má zmluvný vzťah,
e) meno, priezvisko, e-mailovú adresu, adresu na doručovanie písomností a adresu miesta pobytu splnomocnenej kontaktnej osoby, ak sprostredkovateľ nemá sídlo alebo miesto podnikania na území Slovenskej republiky.

(3) Digitálna pracovná platforma a sprostredkovateľ sú povinní bez zbytočného odkladu oznámiť Národnému inšpektorátu práce
a) každú zmenu údajov podľa odseku 1 alebo odseku 2 a
b) skončenie svojho pôsobenia na území Slovenskej republiky.

(4) Digitálna pracovná platforma oznamuje údaje podľa odsekov 1 a 3 a sprostredkovateľ oznamuje údaje podľa odsekov 2 a 3 prostredníctvom registračného portálu dostupného na webovom sídle Národného inšpektorátu práce.

§ 14
Prístup k informáciám o platformovej práci

(1) Digitálna pracovná platforma je povinná poskytnúť Národnému inšpektorátu práce a zástupcom osôb vykonávajúcich platformovú prácu tieto informácie:
a) počet osôb vykonávajúcich platformovú prácu v členení podľa rozsahu činnosti a druhu zmluvného vzťahu za kalendárny mesiac,
b) všeobecné podmienky určené digitálnou pracovnou platformou, ktoré sú uplatniteľné na zmluvné vzťahy s osobami vykonávajúcimi platformovú prácu,
c) priemerné trvanie činnosti, priemerný týždenný počet odpracovaných hodín na osobu a priemerný príjem z činnosti osôb pravidelne vykonávajúcich platformovú prácu,
d) zoznam sprostredkovateľov, s ktorými má digitálna pracovná platforma zmluvný vzťah, s uvedením ich obchodného mena a sídla, ak ide o právnickú osobu, alebo obchodného mena, mena a priezviska a miesta podnikania, ak ide o fyzickú osobu, ktorá je podnikateľom.

(2) Digitálna pracovná platforma je povinná poskytnúť Národnému inšpektorátu práce informácie podľa
a) odseku 1 písm. a) do 31. júla príslušného kalendárneho roka za obdobie prvého polroka príslušného kalendárneho roka a do 31. januára kalendárneho roka nasledujúceho po príslušnom kalendárnom roku za obdobie druhého polroka príslušného kalendárneho roka,
b) odseku 1 písm. b) 
1. najneskôr v deň začatia pôsobenia na území Slovenskej republiky,
2. vždy, keď sa tieto podmienky podstatne zmenia,
c) odseku 1 písm. d) 
1. najneskôr v deň začatia pôsobenia na území Slovenskej republiky, 
2. do 31. júla príslušného kalendárneho roka za obdobie prvého polroka príslušného kalendárneho roka a do 31. januára kalendárneho roka nasledujúceho po príslušnom kalendárnom roku za obdobie druhého polroka príslušného kalendárneho roka.

(3) Digitálna pracovná platforma je povinná poskytnúť zástupcom osôb vykonávajúcich platformovú prácu informácie podľa 
a) odseku 1 písm. a) v termíne a za obdobie podľa odseku 2 písm. a),
b) odseku 1 písm. b) 
1. bezodkladne po začatí pôsobenia zástupcov osôb vykonávajúcich platformovú prácu u digitálnej pracovnej platformy,
2. vždy, keď sa tieto podmienky podstatne zmenia,
c) odseku 1 písm. d) 
1. bezodkladne po začatí pôsobenia zástupcov osôb vykonávajúcich platformovú prácu u digitálnej pracovnej platformy,
2. v termíne a za obdobie podľa odseku 2 písm. c) druhého bodu.

(4) Digitálna pracovná platforma je povinná poskytnúť informácie podľa odseku 1 písm. c) bezodkladne na žiadosť Národného inšpektorátu práce alebo zástupcov osôb vykonávajúcich platformovú prácu.

(5) Národný inšpektorát práce a zástupcovia osôb vykonávajúcich platformovú prácu majú právo požiadať digitálnu pracovnú platformu o ďalšie objasnenie a podrobnosti týkajúce sa informácií poskytnutých podľa odsekov 2 až 4 vrátane podrobností týkajúcich sa pracovnoprávneho vzťahu. Digitálna pracovná platforma je povinná na žiadosť podľa prvej vety bez zbytočného odkladu poskytnúť odôvodnenú odpoveď.

(6) Digitálna pracovná platforma oznamuje Národnému inšpektorátu práce údaje podľa odsekov 2 a 4 prostredníctvom registračného portálu dostupného na webovom sídle Národného inšpektorátu práce.

§ 15
Register digitálnych pracovných platforiem a sprostredkovateľov

(1) Národný inšpektorát práce vedie register digitálnych pracovných platforiem a sprostredkovateľov (ďalej len „register“). 

(2) Register obsahuje údaje uvedené v § 13 ods. 1 a 2 a ods. 3 písm. a) a § 14 ods. 1 písm. a), b) a d).

(3) Údaje podľa § 13 ods. 1 a 2 a ods. 3 písm. a) okrem adresy na doručovanie písomností a adresy miesta pobytu splnomocnenej kontaktnej osoby a údaje podľa § 14 ods. 1 písm. d) tvoria verejnú časť registra. Adresa na doručovanie písomností a adresa miesta pobytu splnomocnenej kontaktnej osoby podľa § 13 ods. 1 písm. d) a ods. 2 písm. e)  a  údaje podľa § 14 ods. 1 písm. a) a b) tvoria neverejnú časť registra.

ŠTVRTÁ ČASŤ
OCHRANA PRÁV OSÔB VYKONAVAJÚCICH PLATFORMOVÚ PRÁCU

§ 16
Právo na nápravu

(1) Osoba vykonávajúca platformovú prácu, ktorá sa domnieva, že jej práva alebo právom chránené záujmy vyplývajúce z tohto zákona boli porušené, má právo obrátiť sa na súd alebo iný príslušný orgán a domáhať sa právnej ochrany.

(2) Osoba vykonávajúca platformovú prácu, ktorá sa domnieva, že jej práva vyplývajúce z tohto zákona boli porušené, môže podať podnet na inšpektoráte práce.



§ 17
Určenie existencie pracovnoprávneho vzťahu súdom

(1) Osoba vykonávajúca platformovú prácu môže podať na súd žalobu na určenie, že zmluvný vzťah medzi digitálnou pracovnou platformou alebo sprostredkovateľom a osobou vykonávajúcou platformovú prácu je pracovnoprávny vzťah a uplatniť pri tom právnu domnienku podľa odseku 5.

(2) Osoby vykonávajúce platformovú prácu môžu voči tej istej digitálnej pracovnej platforme alebo tomu istému sprostredkovateľovi podať spoločnú žalobu na určenie, že ich zmluvné vzťahy s digitálnou pracovnou platformou alebo sprostredkovateľom sú pracovnoprávne vzťahy a uplatniť pri tom právnu domnienku podľa odseku 5.

(3) Žaloba musí okrem všeobecných náležitostí podania obsahovať aj označenie digitálnej pracovnej platformy, vo vzťahu ku ktorej sa osoba vykonávajúca platformovú prácu domáha určenia existencie pracovnoprávneho vzťahu, alebo sprostredkovateľa, vo vzťahu ku ktorému sa osoba vykonávajúca platformovú prácu domáha určenia existencie pracovnoprávneho vzťahu, dátum, od ktorého sa osoba vykonávajúca platformovú prácu domáha určenia existencie pracovnoprávneho vzťahu, a označenie zdravotnej poisťovne, v ktorej je osoba vykonávajúca platformovú prácu povinne verejne zdravotne poistená podľa osobitného predpisu.[footnoteRef:11]) [11: ) § 3 zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov.] 


(4) Stranami sporu sú osoba vykonávajúca platformovú prácu a digitálna pracovná platforma, vo vzťahu ku ktorej sa osoba vykonávajúca platformovú prácu domáha určenia existencie pracovnoprávneho vzťahu, alebo sprostredkovateľ, vo vzťahu ku ktorému sa osoba vykonávajúca platformovú prácu domáha určenia existencie pracovnoprávneho vzťahu.

(5) Zmluvný vzťah medzi digitálnou pracovnou platformou alebo sprostredkovateľom a osobou vykonávajúcou platformovú prácu sa považuje za pracovnoprávny vzťah, ak osoba vykonávajúca platformovú prácu alebo odborová organizácia zastupujúca osobu vykonávajúcu platformovú prácu uvedie skutočnosti, z ktorých možno dôvodne usudzovať, že platformová práca sa vykonáva vo vzťahu nadriadenosti digitálnej pracovnej platformy alebo sprostredkovateľa a podriadenosti osoby vykonávajúcej platformovú prácu a podľa pokynov digitálnej pracovnej platformy alebo sprostredkovateľa a digitálna pracovná platforma alebo sprostredkovateľ v konaní pred súdom nepreukáže, že platformová práca sa nevykonáva vo vzťahu nadriadenosti digitálnej pracovnej platformy alebo sprostredkovateľa a podriadenosti osoby vykonávajúcej platformovú prácu a podľa pokynov digitálnej pracovnej platformy alebo sprostredkovateľa.

(6) Ak súd rozhodne, že zmluvný vzťah medzi digitálnou pracovnou platformou alebo sprostredkovateľom a osobou vykonávajúcou platformovú prácu je pracovnoprávnym vzťahom, výrok rozhodnutia súdu o existencii pracovnoprávneho vzťahu musí obsahovať aj dátum, od ktorého sa zmluvný vzťah považuje za pracovnoprávny vzťah, a označenie zamestnávateľa a zamestnanca. Súd bezodkladne zašle právoplatné rozhodnutie podľa prvej vety Sociálnej poisťovni, zdravotnej poisťovni, v ktorej je osoba vykonávajúca platformovú prácu povinne verejne zdravotne poistená podľa osobitného predpisu,11) Finančnému riaditeľstvu Slovenskej republiky a Národnému inšpektorátu práce.

(7) Na konanie o určenie existencie pracovnoprávneho vzťahu súdom je príslušný súd podľa § 24 Civilného sporového poriadku a na toto konanie sa vzťahuje Civilný sporový poriadok, ak tento zákon neustanovuje inak.

§ 18
Nástroje komunikácie osôb vykonávajúcich platformovú prácu

(1) Digitálna pracovná platforma je povinná  poskytnúť osobám vykonávajúcim platformovú prácu možnosť vzájomne sa kontaktovať a komunikovať, ako aj kontaktovať zástupcov osôb vykonávajúcich platformovú prácu alebo byť nimi kontaktované, prostredníctvom jej digitálnej infraštruktúry alebo inými rovnako účinnými prostriedkami.

(2) Komunikácia podľa odseku 1 musí byť zabezpečená tak, aby bola súkromná a bezpečná; digitálna pracovná platforma nesmie pristupovať k týmto kontaktom a komunikáciám, ani monitorovať ich obsah.

§ 19
Ochrana pred nepriaznivým zaobchádzaním, nepriaznivými dôsledkami a skončením zmluvného vzťahu

(1) Osoba vykonávajúca platformovú prácu v inom ako pracovnoprávnom vzťahu nesmie byť vystavená nepriaznivému zaobchádzaniu a nepriaznivým dôsledkom z dôvodu akéhokoľvek konania začatého s cieľom vymôcť dodržiavanie povinností ustanovených týmto zákonom alebo z dôvodu, že si uplatní svoje práva a právom chránené záujmy vyplývajúce z tohto zákona alebo práva vyplývajúce z iného ako pracovnoprávneho vzťahu. Ustanovenie prvej vety sa vzťahuje aj na zástupcov osôb vykonávajúcich platformovú prácu.

(2) Ak sa osoba vykonávajúca platformovú prácu v inom ako pracovnoprávnom vzťahu domnieva, že jej zmluvný vzťah k digitálnej pracovnej platforme alebo sprostredkovateľovi bol zo strany digitálnej pracovnej platformy alebo sprostredkovateľa skončený alebo bolo voči nej uplatnené iné opatrenie s rovnocennými účinkami z dôvodov uvedených v odseku 1, má právo požiadať digitálnu pracovnú platformu alebo sprostredkovateľa o riadne odôvodnenie tohto konania. Digitálna pracovná platforma alebo sprostredkovateľ poskytne osobe vykonávajúcej platformovú prácu na žiadosť podľa prvej vety bez zbytočného odkladu písomné odôvodnenie tohto konania.

(3) Ak osoba vykonávajúca platformovú prácu v inom ako pracovnoprávnom vzťahu oznámi súdu skutočnosti, z ktorých možno dôvodne usudzovať, že k skončeniu zmluvného vzťahu zo strany digitálnej pracovnej platformy alebo sprostredkovateľa alebo k inému opatreniu s rovnocennými účinkami došlo z dôvodov uvedených v odseku 1, digitálna pracovná platforma alebo sprostredkovateľ musí preukázať, že k skončeniu zmluvného vzťahu alebo k inému opatreniu s rovnocennými účinkami došlo z iných dôvodov.

(4) Ustanovenie odseku 2 sa vzťahuje aj na platformového zamestnanca a na digitálnu pracovnú platformu alebo sprostredkovateľa, ak povinnosť uviesť dôvod skončenia pracovnoprávneho vzťahu nevyplýva zo Zákonníka práce.



§ 20
Spolupráca digitálnej pracovnej platformy a sprostredkovateľa pri ochrane práv osôb vykonávajúcich platformovú prácu

(1) Osoba vykonávajúca platformovú prácu na základe zmluvného vzťahu so sprostredkovateľom požíva rovnakú úroveň ochrany svojich práv a právom chránených záujmov podľa tohto zákona ako osoba vykonávajúca platformovú prácu na základe zmluvného vzťahu s digitálnou pracovnou platformou. Digitálna pracovná platforma a sprostredkovateľ musia vytvoriť a zabezpečiť primeraný a účinný spôsob, ktorým osoba vykonávajúca platformovú prácu na základe zmluvného vzťahu so sprostredkovateľom môže uplatniť svoje práva podľa § 6 až 11; ustanovenie § 10 ods. 8 tým nie je dotknuté.

(2) Digitálna pracovná platforma je povinná poskytnúť sprostredkovateľovi takú súčinnosť, aby sprostredkovateľ mohol plniť povinnosti podľa tohto zákona, a sprostredkovateľ je povinný digitálnej pracovnej platforme poskytnúť takú súčinnosť, aby digitálna pracovná platforma mohla plniť povinnosti podľa tohto zákona.

(3) Digitálna pracovná platforma a sprostredkovateľ zodpovedajú spoločne a nerozdielne za nesplnenie povinností podľa § 6 až 10 vo vzťahu k osobe vykonávajúcej platformovú prácu na základe zmluvného vzťahu so sprostredkovateľom. Nesplnením povinností podľa § 6 až 11 nie sú dotknuté osobitné predpisy upravujúce možnosť uplatniť náhradu škody voči tomu, kto za ňu zodpovedá.

§ 21
Dozor

(1) Úrad vykonáva dozor nad dodržiavaním povinností digitálnej pracovnej platformy a sprostredkovateľa týkajúcich sa ochrany osobných údajov podľa § 6 až 10. Pri ukladaní pokuty za porušenie povinností podľa prvej vety úrad postupuje podľa osobitných predpisov.1)

(2) Národný inšpektorát práce vykonáva kontrolu dodržiavania povinností podľa § 13 a 14 vo vzťahu k Národnému inšpektorátu práce.

(3) Inšpektoráty práce a úrad vzájomne spolupracujú pri výkone dozoru nad dodržiavaním povinností podľa tohto zákona, a to najmä pri posudzovaní vplyvu automatizovaných monitorovacích systémov alebo automatizovaných rozhodovacích systémov používaných pri výkone platformovej práce, a poskytujú si podklady a informácie potrebné na výkon ich činnosti.

§ 22
Správne delikty

(1) Národný inšpektorát práce je oprávnený uložiť digitálnej pracovnej platforme alebo sprostredkovateľovi za porušenie povinnosti podľa § 13 a 14 vo vzťahu k Národnému inšpektorátu práce pokutu do 50 000 eur. Ak ide o porušenie povinnosti podľa § 14, Národný inšpektorát práce je oprávnený uložiť pokutu podľa prvej vety, ak digitálna pracovná platforma alebo sprostredkovateľ na jeho výzvu ani dodatočne nesplní povinnosť v ním určenej primeranej lehote.

(2) Národný inšpektorát práce pri ukladaní pokuty podľa odseku 1 prihliada najmä na závažnosť správneho deliktu, závažnosť následkov správneho deliktu, okolnosti spáchania správneho deliktu a opakované spáchanie toho istého správneho deliktu.

 (3) Konanie o uloženie pokuty podľa odseku 1 možno začať do dvoch rokov odo dňa, keď k porušeniu povinnosti došlo.

(4) Na konanie o uloženie pokuty podľa odseku 1 sa vzťahuje správny poriadok.

(5) Pokuta podľa odseku 1 je príjmom štátneho rozpočtu.

ŠTVRTÁ ČASŤ
SPOLOČNÉ, PRECHODNÉ A ZÁVEREČNÉ USTANOVENIA

§ 23
Spoločné ustanovenie

Ministerstvo práce, sociálnych vecí a rodiny Slovenskej republiky zverejní na svojom webovom sídle informáciu o právnej domnienke podľa § 17 ods. 5 a o možnosti jej uplatnenia a vyvrátenia.

§ 24
Prechodné ustanovenia

(1) Na účely určenia, či zmluvný vzťah medzi digitálnou pracovnou platformou alebo sprostredkovateľom a osobou vykonávajúcou platformovú prácu, ktorý vznikol pred 2. decembrom 2026, je pracovnoprávny vzťah, sa právna domnienka podľa § 17 ods. 5 uplatňuje len na obdobie od 2. decembra 2026.

(2) Digitálna pracovná platforma, ktorá začala pôsobiť na území Slovenskej republiky pred 2. decembrom 2026, je povinná splniť povinnosť podľa
a) § 13 ods. 1 a § 14 ods. 2 písm. b) prvého bodu a písm. c) prvého bodu do 31. decembra 2026,
b) § 14 ods. 3 písm. b) prvého bodu a písm. c) prvého bodu do 31. decembra 2026, ak k začatiu pôsobenia zástupcov osôb vykonávajúcich platformovú prácu u digitálnej pracovnej platformy dôjde do 31. decembra 2026.

(3) Sprostredkovateľ, ktorý začal pôsobiť na území Slovenskej republiky pred 2. decembrom 2026, je povinný splniť povinnosť podľa § 13 ods. 2 do 31. decembra 2026.

(4) Ustanovenie § 14 ods. 2 písm. a) a písm. c) druhého bodu a ods. 3 písm. a) a písm. c) druhého bodu sa prvýkrát použije za obdobie prvého polroka 2027.

§ 25
Transpozičné ustanovenie

Týmto zákonom sa preberajú právne záväzné akty Európskej únie uvedené v prílohe.




Čl. II

Zákon č. 311/2001 Z. z. Zákonník práce v znení zákona č. 165/2002 Z. z., zákona č. 408/2002 Z. z., zákona č. 210/2003 Z. z., zákona č. 461/2003 Z. z., zákona č. 5/2004 Z. z., zákona č. 365/2004 Z. z., zákona č. 82/2005 Z. z., zákona č. 131/2005 Z. z., zákona č. 244/2005 Z. z., zákona č. 570/2005 Z. z., zákona č. 124/2006 Z. z., zákona č. 231/2006 Z. z., zákona č. 348/2007 Z. z., zákona č. 200/2008 Z. z., zákona č. 460/2008 Z. z., zákona č. 49/2009 Z. z., zákona č. 184/2009 Z. z., zákona č. 574/2009 Z. z., zákona č. 543/2010 Z. z., zákona č. 48/2011 Z. z., zákona č. 257/2011 Z. z., zákona č. 406/2011 Z. z., zákona č. 512/2011 Z. z., zákona č. 251/2012 Z. z., zákona č. 252/2012 Z. z., zákona č. 345/2012 Z. z., zákona č. 361/2012 Z. z., nálezu Ústavného súdu Slovenskej republiky č. 233/2013 Z. z., zákona č. 58/2014 Z. z., zákona č. 103/2014 Z. z., zákona č. 183/2014 Z. z., zákona č. 307/2014 Z. z., zákona č. 14/2015 Z. z., zákona č. 61/2015 Z. z., zákona č. 351/2015 Z. z., zákona č. 378/2015 Z. z., zákona č. 440/2015 Z. z., zákona č. 82/2017 Z. z., zákona č. 95/2017 Z. z., zákona č. 335/2017 Z. z., zákona č. 63/2018 Z. z., zákona č. 347/2018 Z. z., zákona č. 376/2018 Z. z., zákona č. 307/2019 Z. z., zákona č. 319/2019 Z. z., zákona č. 375/2019 Z. z., zákona č. 380/2019 Z. z., zákona č. 63/2020 Z. z., zákona č. 66/2020 Z. z., zákona č. 157/2020 Z. z., zákona č. 294/2020 Z. z., zákona č. 326/2020 Z. z., zákona č. 76/2021 Z. z., zákona č. 215/2021 Z. z., zákona č. 407/2021 Z. z., zákona č. 412/2021 Z. z., uznesenia Ústavného súdu Slovenskej republiky č. 539/2021 Z. z., zákona č. 82/2022 Z. z., zákona č. 125/2022 Z. z., zákona č. 222/2022 Z. z., zákona č. 248/2022 Z. z., zákona č. 350/2022 Z. z., zákona č. 376/2022 Z. z., zákona č. 1/2023 Z. z., zákona č. 50/2023 Z. z., zákona č. 309/2023 Z. z., zákona č. 530/2023 Z. z., zákona č. 172/2024 Z. z., zákona č. 178/2024 Z. z., zákona č. 323/2024 Z. z., zákona č. 324/2024 Z. z., zákona č. 399/2024 Z. z., zákona č. 77/2025 Z. z., zákona č. 142/2025 Z. z., zákona č. 261/2025 Z. z., zákona č. 300/2025 Z. z. a zákona č. 406/2025 Z. z. sa dopĺňa takto:

V § 3 ods. 2 sa za slovo „rodičov,“ vkladajú slová „platformových zamestnancov,“.

Čl. III

Zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z., zákona č. 462/2007 Z. z., zákona č. 555/2007 Z. z., zákona č. 400/2009 Z. z., zákona č. 52/2010 Z. z., zákona č. 67/2010 Z. z., zákona č. 182/2011 Z. z., zákona č. 223/2011 Z. z., zákona č. 254/2011 Z. z., zákona č. 257/2011 Z. z., zákona č. 469/2011 Z. z., zákona č. 512/2011 Z. z., zákona č. 361/2012 Z. z., zákona č. 154/2013 Z. z., zákona č. 308/2013 Z. z., zákona č. 307/2014 Z. z., zákona č. 128/2015 Z. z., zákona č. 351/2015 Z. z., zákona č. 440/2015 Z. z., zákona č. 82/2017 Z. z., zákona č. 54/2019 Z. z., zákona č. 198/2020 Z. z., zákona č. 73/2021 Z. z., zákona č. 310/2021 Z. z., zákona č. 113/2022 Z. z., zákona č. 114/2022 Z. z., zákona č. 379/2024 Z. z., zákona č. 261/2025 Z. z. a zákona č. 318/2025 Z. z. sa mení a dopĺňa takto:

1. V § 2 ods. 1 sa písmeno a) dopĺňa ôsmym bodom, ktorý znie:
„8. osobitného predpisu,3e) ktorý upravuje právne vzťahy pri výkone platformovej práce, ak osobitný predpis neustanovuje inak,3f)“.

Poznámky pod čiarou k odkazom 3e a 3f znejú:
„3e) Zákon č. .../2026 Z. z. o práci vykonávanej prostredníctvom digitálnej pracovnej platformy a o zmene a doplnení niektorých zákonov.
3f) § 21 ods. 1 a 2 zákona č. .../2026 Z. z.“.

2. V § 2 ods. 3 sa na konci pripája táto veta: „Zamestnávateľom na účely výkonu inšpekcie práce podľa odseku 1 písm. a) ôsmeho bodu je aj digitálna pracovná platforma6a) a sprostredkovateľ.6b)“.

Poznámky pod čiarou k odkazom 6a a 6b znejú:
„6a) § 2 ods. 1 písm. a) zákona č. .../2026 Z. z.
6b) § 2 ods. 1 písm. e) zákona č. .../2026 Z. z.“.

3. V § 2 ods. 4 sa tretia veta nahrádza týmito vetami: „Orgán inšpekcie práce podľa prvej vety uplatňuje požiadavky na zaistenie bezpečnosti a ochrany zdravia pri práci záväzným stanoviskom pri povoľovaní a kolaudácii stavieb a ich zmien, ak ide o stavby, v ktorých budú pracoviská podliehajúce jeho inšpekcii práce. Orgán inšpekcie práce podľa druhej vety je dotknutým orgánom6c) pri prerokovaní stavebného zámeru, v konaní o stavebnom zámere alebo pri nariaďovaní stavebných prác, ak si to vyhradí aj pri overovaní projektu stavby, pri kolaudácii stavby, pri zmene v užívaní stavby, pri predčasnom užívaní stavby, pri dočasnom užívaní stavby alebo pri odstránení stavby, ak ide o stavby, v ktorých budú pracoviská podliehajúce jeho inšpekcii práce.“.

Poznámka pod čiarou k odkazu 6c znie:
„6c) § 21 Stavebného zákona.“.

4. V § 6 ods. 1 sa za písmeno q) vkladá nové písmeno r), ktoré znie:
„r) spolupracuje s príslušnými orgánmi iných členských štátov Európskej únie, štátov, ktoré sú zmluvnými stranami Dohody o Európskom hospodárskom priestore, a Švajčiarskej konfederácie vrátane výmeny informácií pri zabezpečovaní dozoru nad dodržiavaním osobitného predpisu,3e)“.

Doterajšie písmená r) až x) sa označujú ako písmená s) až y).

5. Poznámka pod čiarou k odkazu 15aa sa dopĺňa touto citáciou:
„Zákon č. .../2026 Z. z.“.

6. V § 7 ods. 3 sa za písmeno m) vkladá nové písmeno n), ktoré znie:
„n) oznamuje Národnému inšpektorátu práce skutočnosti zistené pri výkone inšpekcie práce na účely osobitného predpisu,18aac)“.

Doterajšie písmená n) až t) sa označujú ako písmená o) až u).

Poznámka pod čiarou k odkazu 18aac znie:
„18aac) § 21 ods. 2 zákona č. .../2026 Z. z.“.

7. Poznámka pod čiarou k odkazu 18ca sa dopĺňa touto citáciou:
„§ 16 ods. 2 zákona č. .../ 2026 Z. z.“.

8. § 7 sa dopĺňa odsekom 13, ktorý znie:
„(13) Na výkon inšpekcie práce podľa § 2 ods. 1 písm. a) ôsmeho bodu je miestne príslušný inšpektorát práce, v ktorého územnom obvode je miesto výkonu platformovej práce. Ak nie je možné určiť miestnu príslušnosť podľa prvej vety, miestne príslušný je inšpektorát práce, v ktorého územnom obvode má zamestnávateľ sídlo, ak ide o právnickú osobu, alebo miesto podnikania, ak ide o fyzickú osobu, ktorá je podnikateľom, a ak má zamestnávateľ sídlo alebo miesto podnikania mimo územia Slovenskej republiky, miestne príslušný je inšpektorát práce, v ktorého územnom obvode je adresa miesta pobytu splnomocnenej fyzickej osoby  podľa osobitného predpisu.18ea) Ak nie je možné určiť miestnu príslušnosť ani podľa druhej vety, miestne príslušný je inšpektorát práce, ktorému bol doručený podnet na výkon inšpekcie práce.“.

Poznámka pod čiarou k odkazu 18ea znie:
„18ea) § 13 ods. 1 písm. d) a ods. 2 písm. e) zákona č. .../2026 Z. z.“.

9. V § 17 ods. 2 písm. a) sa na konci pripájajú tieto slová: „a ďalšie údaje nevyhnutné na účel výkonu inšpekcie práce“.

10. V § 17 sa odsek 2 dopĺňa písmenom d), ktoré znie:
„d) osoby vykonávajúcej platformovú prácu24a) v rozsahu podľa písmena a).“.

Poznámka pod čiarou k odkazu 24a znie:
„24a) § 2 ods. 1 písm. c) zákona č. .../2026 Z. z.“.

11. V § 19 ods. 1 písm. a) úvodnej vete sa slová „bode, šiestom bode a siedmom bode“ nahrádzajú slovami „bode a šiestom bode až ôsmom bode“.

12. V § 21 ods. 3 sa slová „a s)“ nahrádzajú slovami „a t)“.

13.  Príloha č. 2 sa dopĺňa štvrtým bodom, ktorý znie:
„4. Smernica Európskeho parlamentu a Rady (EÚ) 2024/2831 z 23. októbra 2024 o zlepšení pracovných podmienok v oblasti práce pre platformy (Ú. v. EÚ L, 2024/2831, 11.11.2024).“.

Čl. IV

Tento zákon nadobúda účinnosť 2. decembra 2026.



Príloha
k zákonu č. .../2026 Z. z.

Zoznam preberaných právne záväzných aktov Európskej únie

Smernica Európskeho parlamentu a Rady (EÚ) 2024/2831 z 23. októbra 2024 o zlepšení pracovných podmienok v oblasti práce pre platformy (Ú. v. EÚ L, 2024/2831, 11.11.2024).
2

